**Pecyn Gweithredu Grwpiau Cymorth i Rieni – Cymru**

****

**Rôl ymgynghorydd meddygol mewn grwpiau cymorth – Cymru**

|  |  |
| --- | --- |
| **Cynnwys** | **Tudalen** |
| Dod o hyd i ymgynghorydd meddygolPwysigrwydd cael gwybodaeth o safon ddaSut i sicrhau bod gwybodaeth feddygol yn bodloni meini prawf ansawdd | 223 |
| Ymwadiadau defnyddiol | 3 |
|  |  |

Er gwybodaeth yn unig y mae’r canllaw hwn, nid i ddarparu cyngor cyfreithiol ac ni ddylid dibynnu arno i’r pwrpas hwn. Rhestrir sefydliadau eraill er gwybodaeth yn unig, ac nid yw’r ffaith eu bod wedi’u cynnwys yn golygu bod Contact yn eu cymeradwyo.

**Cyflwyniad**

Gall ymgynghorydd meddygol fod yn werthfawr iawn i grwpiau cymorth sy’n cefnogi teuluoedd ac unigolion sydd â chyflwr penodol neu grŵp o gyflyrau cysylltiedig. Gall lefel y cymorth y gallant ddarparu i’r grŵp amrywio, ond gallant fod o gymorth drwy:

* ysgrifennu gwybodaeth am y cyflwr i’r grŵp ei rhannu
* gwirio gwybodaeth y mae’r grŵp yn ei rhoi at ei gilydd
* bod ar gael i ateb ymholiadau ar agweddau penodol ar y cyflwr
* cynghori’r grŵp ar ddatblygiadau newydd mewn triniaethau neu waith ymchwil
* bod ar gael i siarad efo aelodau’r grŵp mewn digwyddiadau blynyddol neu ddyddiau i’r teulu.

Hefyd, ble mae cyflwr yn brin iawn ac y bydd bron pob diagnosis yn mynd drwy un arbenigwr, gall fod yn fuddiol i bawb os oes gan y grŵp cymorth berthynas dda efo’r arbenigwr.

**Dod o hyd i ymgynghorydd meddygol**

Fel arfer, bydd ymgynghorydd meddygol grŵp yn feddyg sydd yn arbenigwr cydnabyddedig ar y cyflwr rydych chi’n ei gefnogi. Mae’n debyg mai meddyg fydd yr ymgynghorydd o un o’r canolfannau rhagoriaeth, fel Ysbyty Brenhinol Plant Manceinion, Ysbyty Brenhinol Plant Glasgow neu Ysbyty Great Ormond Street, Llundain.

Yn achos anhwylderau genetig, gall yr arbenigwr fod yn genetegydd yn un o Ganolfannau Geneteg Rhanbarthol y DU. Weithiau, bydd paediatregydd lleol yn arbenigwr ar anhwylder penodol ar ôl datblygu diddordeb wrth ofalu am blentyn.

Efallai y byddwch chithau hefyd yn ymwybodol o’r arbenigwr ar gyflwr eich grŵp oherwydd eich profiad eich hun.

**Pwysigrwydd cael gwybodaeth o safon dda**

O ganlyniad i’r rhyngrwyd yn fwy na dim, mae’n haws nag erioed i chwilio am gyflyrau meddygol prin a phenodol. Er hynny, ychydig o fonitro sydd yn cael ei wneud ar safon yr wybodaeth sydd ar gael ar y we.

Os bydd eich grŵp chi yn penderfynu y byddai’n hoffi darparu rhywfaint o wybodaeth am gyflwr i deuluoedd, mae’n bwysig iawn bod yr wybodaeth o safon uchel a bod modd dangos ei bod o safon uchel. Bydd rhaid i bobl sy’n dod at y grŵp am wybodaeth allu dweud beth yw ffynhonnell yr wybodaeth, a yw’n ddibynadwy a pha mor ddiweddar ydyw.

Gall ymgynghorydd meddygol ysgrifennu’r wybodaeth feddygol i’r grŵp, neu os mai aelod o’r grŵp sydd heb gymwysterau meddygol sy’n ysgrifennu’r wybodaeth gan ddefnyddio adnoddau a chyfeiriadau addas, gallai’r ymgynghorydd meddygol gymeradwyo’r wybodaeth.

**Sut i sicrhau bod gwybodaeth feddygol yn bodloni meini prawf ansawdd**

Mae angen i’r holl wybodaeth rydych chi’n ei darparu ar bapur neu ar wefan y grŵp ddangos ei bod o’r safon uchaf. Felly mae’n bwysig rhestru’r canlynol:

* enw’r arbenigwr meddygol a ysgrifennodd yr wybodaeth
* os mai’r grŵp ysgrifennodd yr wybodaeth, enw’r arbenigwr meddygol a gymeradwyodd yr wybodaeth
* cymhwyster a theitl swydd yr arbenigwr meddygol
* dyddiad ysgrifennu’r wybodaeth.

Dyma enghraifft:

Ysgrifennwyd y testun meddygol ym mis Ionawr 2019 gan yr Athro John Smith, Niwrolegydd Pediatrig Ymgynghorol, Ysbyty Unrhyw Dref, Unrhyw Dref, y DU.

Neu os mai’r grŵp ysgrifennodd y deunydd:

Ysgrifennwyd y testun meddygol ym mis Ionawr gan Grŵp Cymorth Unrhyw Gyflwr. Cymeradwywyd ym mis Ionawr 2010 gan yr Athro John Smith, Niwrolegydd Pediatrig Ymgynghorol, Ysbyty Unrhyw Dref, Unrhyw Dref, y DU.

Efallai y byddwch chi’n dymuno darparu gwybodaeth am y gwaith ymchwil diweddaraf neu adnoddau eraill addas sydd ar gael am y cyflwr mae eich grŵp chi’n ei gefnogi. Bydd angen i chi nodi ble gawsoch chi’r wybodaeth gan roi cyfeiriadau a gwybodaeth ddilys arall. Gall ymgynghorydd meddygol eich helpu chi i ddewis a chymeradwyo’r wybodaeth fwyaf priodol.

**Defnyddio ymwadiadau**

Os ydych chi am ddarparu gwybodaeth feddygol, mae’n bwysig cynnwys ymwadiad fel:

Er bod gofal wedi’i gymryd i lunio’r gwaith hwn i sicrhau cywirdeb, ni all Grŵp Cymorth Rhieni Llanelli gymryd cyfrifoldeb am unrhyw wallau na hepgoriadau. Darperir unrhyw wybodaeth feddygol i ddibenion addysgol/er gwybodaeth yn unig. Dylech gael mwy o wybodaeth gan eich ymarferydd meddygol.

Os ydych chi’n cynnwys dolenni i wefannau eraill, dylech gael ymwadiad pellach hefyd:

Dewiswyd unrhyw ddolenni i wefannau allanol yn ofalus ond fe’u darperir heb fod cynnwys y safleoedd hynny wedi’u cymeradwyo.

